《遂初园八咏 其二 归愚庄》
金朝·赵秉文

平生功名心，世路多崎岖。年来忝闻道，何者非夷涂。

庄后桑百本，庄前芋数区。草屋三四间，榆柳八九株。

僮仆足使令，鸡犬应指呼。商钮向我言，官岂不足欤。

如何天壤间，不容七尺躯。忘身百事懒，忘心一物无。

忘已又忘物，兀然同太虚。不皦亦不昧，无毁亦无誉。

不向醉乡醉，即归愚谷愚。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。